Tiḥkayin iɣef ttawint tmucuha beddent sumata ɣef umakun (merveilleux). Amsawal, ittili d taɣect kan di teḥkayt, ur yeẓri ḥedd amek yella neɣ win i t-ilan. Iḥekku-d ineḍruyen n teḥkayt daya. Yerna iḥekku-tt-id s tɣawla. Ittusemma, sumata ulac di teḥkayt ayen ara seẓẓayen tasiwelt. Deg-s, tasiwelt timserreḥt yerna tɣawel. Ur nettaf ara deg-s aṭas n uglam neɣ aṭas n yiwenniten. Ittunefk deg-s wazal i yineḍruyen n teḥkayt. D nitni i d sseḥ di tmacahut.